ET Euroopa Liidu Teataja C 64/32

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 64/09

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PANCETTA PIACENTINA”

EÜ nr: IT-PDO-0117-1497-31.10.2001

KGT ( ) KPN ( X )

1. Spetsifikaadi osa, mida muutmine hõlmab:

 Toote nimetus Toote kirjeldus  Geograafiline piirkond  Päritolutõend Tootmismeetod Seos piirkonnaga Märgistus  Riiklikud nõuded Muu (Kontrollisüsteem)

2. Muutmistaotlus:

 Koonddokumendi või kokkuvõtte muutmine Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3)  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

1) Artikli 2 esimeses lõigus tuleks lause: „Sink „Pancetta Piacentina” on Lombardia ja Emilia Romagna piirkondades kasvatatud sigadest saadud toode.” asemel lugeda: „Singi „Pancetta Piacentina” tootmiseks ettenähtud sead peavad olema kasvatatud Lombardia ja Emilia Romagna piirkondade territooriumil.” (1)

2) Artikli 2 neljandas lõigus tuleks lause: „Sead peavad kaaluma vähemalt 160 kg (lubatud hälve 10 %),” asemel lugeda: „Sead peavad kaaluma 160 kg (lubatud hälve 10 %),”. (2)

3) Artikli 2 kuuendas lõigus tuleks lause: „Tapamaja tõend,” asemel lugeda: „Tapamajast saadud dokument”. (3)

4) Artikli 3 esimeses lõigus tuleks sõna: „… valmistamiseks” asemel lugeda: „… tootmiseks”. (4)

5) Artikli 3 kolmandas ja neljandas lõigus tuleks lausete: „Pärast soolamist tuleb kõhutükke hoida külmladudes vähemalt 24 tundi, kuni nende sisetemperatuur jääb vahemikku 0 °C–2 °C. Kui kõhutükke kavatsetakse viia töötlemisettevõttesse, tuleb seda teha järgneva 24 tunni jooksul külmikkonteinerites” asemel lugeda: „Kõhutükid tuleb viia töötlemisettevõttesse järgneva 72 tunni jooksul külmikkonteinerites. Tükeldatud ja korrastatud kõhutükke tuleb kuni soolamiseni hoida külmutusruumis.” (5)

6) Artikli 4 esimeses lõigus tuleks lause: „meresool : 27–30 % naatriumnitraat : kuni 150 miljondikku must pipar : 40–50 g 100 kg kohta nelk : 30–40 g 100 kg kohta suhkrud : 1,5 % askorbaat E301 : 0,2 %.” asemel lugeda: „Kogused 100 kg värske liha kohta — naatriumkloriid: minimaalselt 1,5 kg; maksimaalselt 3,5 kg; — naatrium- ja/või kaaliumnitraat: maksimaalselt 15 g; — must ja/või valge pipar teradena ja/või purustatult: minimaalselt 30 g; maksimaalselt 50 g; — nelk: maksimaalselt 40 g; — suhkrud: maksimaalselt 1,5 kg; — kaalium-L-askorbaat (E301): maksimaalselt 200 g.” (6)

7) Artikli 4 kolmandas lõigus tuleks lauseosa: „suhteline niiskus 70–80 % ligikaudu 15 päeva jooksul.” asemel lugeda: „suhteline niiskus 70–90 % vähemalt 10 päeva jooksul.” (7)

8) Artikli 4 viiendas lõigus tuleks lause: „Pärast soolamist ja nahapinna puhastamist tuleb kõhutükkidele võimaluse korral lisada artikli 2 nõuetele vastavat tailiha ning seejärel tükid rulli keerata. Lõpuks kaetakse kamarata otsad seapõie tükkidega ja külje pealt taimse pärgamendiga, et toodet laagerdumise ajal loomulikul teel kaitsta.” asemel lugeda: „Pärast soolamist ja kaapimist tuleb kõhutükkidele võimaluse korral lisada artiklis 2 kirjeldatud nõuetele vastavate sigade tailiha ning seejärel tuleb tükid rulli keerata. Lõpuks kaetakse kamarata otsad seapõie, sea kõhukelme või muude naturaalse seasoole tükkidega. Küljeõmblus kaetakse sea kõhukelme, naturaalse seasoole või taimse pärgamendiga, et toodet laagerdumise ajal loomulikul teel kaitsta. Seejärel seotakse kõhutükid nööriga kokku.” (8)

9) Artikli 4 seitsmendas lõigus tuleks sõnade: „… temperatuuril ligikaudu 20 °C” asemel lugeda: „… temperatuuril 15–25 °C”. (9)

10) Artikli 5 esimeses lõigus tuleks lause: „Pärast kuivatamist algab toote laagerdumisetapp, mis peab kestma vähemalt kaks kuud.” asemel lugeda: „Laagerdumisetapp peab kestma vähemalt kolm kuud arvestatuna soolamiskuupäevast.” (10)

11) Artikli 5 teises lõigus tuleks lauseosa: „… suhteline niiskus 70–80 %.” asemel lugeda: „… suhteline niiskus 70–90 %.” (11)

12) Artikli 6 esimeses lõigus tuleks lause: „Ringlusse laskmisel peavad sinkidel „Pancetta Piacentina” olema järgmised organoleptilised, keemilised ja keemilis-füüsikalised ning mikrobioloogilised omadused:” asemel lugeda: „Tarbimiseks ringlusse laskmisel peavad sinkidel „Pancetta Piacentina” olema järgmised organoleptilised ja keemilis-füüsikalised omadused:” (12)

13) Artikli 6 esimese lõigu esimeses alalõigus tuleks lauseosa: „kaal : 5–8 kg” asemel lugeda: „kaal : 4–8 kg”. (13)

14) Artikli 6 esimese lõigu esimene alalõik jäetakse välja: „Mikrobioloogilised omadused Bakterite sisaldus kokku = 9,3 107 Micrococcaceae = 1,5 104 Koagulaaspositiivsed stafülokokid < 30 Piimhappebakterid = 3,0 107 Enterobakterid < 3.” (14)

15) Artikli 6 esimese lõigu kolmandas alalõigus tuleks lause: „Niiskus (%) = 37,31 Valk (N x 6,25) = 15,81 Rasv (%) = 41,42 Tuhk (%) = 4,84 Kolesterool (mg/110 g) = 63 Ph = 5,60.” asemel tuleks lugeda: „MINIMAALSELT MAKSIMAALSELT Niiskus (%) 25 41 Valgud (%) 9 16,5 Rasvad (%) 38 63 Tuhk (%) 2 5,5 pH 5 6.” (15)

16) Artiklis 7 tuleks lugeda: „ „Pancetta Piacentina” suhtes kohaldatavad nõuded on seotud keskkonnatingimuste ning loodus- ja inimfaktoriga. Eelkõige tooraine omadused on tihedalt seotud piiritletud geograafilise piirkonnaga. Piirkonnas, kust tooraine pärineb, nagu osutatud artiklis 2, on loomakasvatuse arendamine olnud seotud teravilja kasvatamise pikaajalise traditsiooniga ja väga spetsiifilise piimatööstuse töömeetoditega, mis on edendanud kohalikku seakasvatust. „Pancetta Piacentina” kohaliku tasandi tootmist õigustavad geograafilise piirkonna mikrokeskkonna tingimused. Keskkonnafaktorid on tihedalt seotud tootmispiirkonna eripäraga; piirkonna valdavalt jahedad ja haljendavad orud ning metsaga kaetud künkad mõjutavad oluliselt nii piirkonna kliimat kui ka lõpptoote omadusi. Tooraine, toote ja nimetuse kombinatsioon on seotud sotsiaalmajandusliku arenguga asjaomases piirkonnas, millele sarnaseid tingimusi on mujal raske leida.” (16)

17) Artiklis 8 tuleks lause: „Ilma et see piiraks kohustusi, mis on pandud ettevõtte ametlikule veterinaararstile – kes 30. detsembri 1992. aasta seadusandliku dekreedi nr 537 IV jaotise „Tootmise järelevalve” alusel tagab ja asjakohase järelevalve kaudu kontrollib, kas lihatooted vastavad tootja kindlaksmääratud tootmiskriteeriumidele ja eelkõige seda, kas toote koostis tegelikult vastab märgisel esitatud andmetele, kuna ta vastutab selle ülesande eest eelkõige juhul, kui kohaldatakse kaubamärgi eeskirju eespool nimetatud seadusandliku dekreedi V jaotise punktis 4 määratletud tähenduses (kaubamärgile järgneb viide siseriiklikule õigusnormile või -aktile, mis lubab selle kasutamist) – kontrollib kõnealuse tootespetsifikaadi rakendamist põllumajandus-, toiduainete ja metsandusressursside ministeerium, kes võib tootmise ja kaubanduse järelevalve ja kontrolli eesmärgil kasutada tootjate konsortsiumide või tootjate poolt määruse (EMÜ) nr 2081/92 artikli 10 kohaselt samal eesmärgil loodud asutuste teenuseid.” asemel lugeda: „Käesoleva tootespetsifikaadi rakendamist kontrollib eraõiguslik asutus, kes on selleks volitatud 20. märtsi 2006. aasta määruse (EÜ) nr 510/2006 artikli 10 kohaselt.” (17)

18) Artikli 9 esimeses lõigus tuleks lauseosa: „… Kontrollitud päritolunimetus.” asemel lugeda: „… Kaitstud päritolunimetus.” (18)

KPN „PANCETTA PIACENTINA” SPETSIFIKAADI MUUTMISE TAOTLUS

SELGITAVAD MÄRKUSED KOKKUVÕTTE MUUDATUSTE KOHTA

(1) Tegemist on üksnes vormilise muudatusega, millega selgitatakse paremini lause tähendust seose seakasvatuste asukohaga, mida ei muudeta.

(2) Selle muudatusega parandatakse eelmises spetsifikaadis esinenud viga seoses sigade miinimumkaaluga, mille kohta oli märgitud, et see peab võrduma „vähemalt” kahe erineva väärtusega; kõnealuse muudatusega jääb sigade kaal ühe täpse väärtuse (160 kg) lähedasse vahemikku.

(3) Tegemist on lihtsa parandusega, millega eelmise spetsifikaadi termin „tõend” asendatakse asjakohasema terminiga „dokument”.

(4) Tegemist on puhtalt vormilise muudatusega, millega termin „valmistamine” asendatakse asjakohasema terminiga „tootmine”.

(5) Kõnealuse muudatusega tagatakse, et kõhutükid viiakse tootmisettevõttesse ning täpsustatakse, et kõhutükid tuleb tootmisettevõttesse viia tapmisele järgneva 72 tunni jooksul külmikkonteinerites. Lisaks on jäetud välja täpsustus selle kohta, et kõhutükke tuleb hoida külmladudes 24 tundi, kuni nende sisetemperatuur jääb vahemikku 0 °C–2 °C, sest oluline ei ole mitte külmlaos hoidmise aeg, vaid saavutatav temperatuur. Samuti on oluline, et kõhutükid oleks töötlemisettevõttesse jõudes sobival temperatuuril, nagu varem täpsustatud.

(6) Naturaalsete soolade ja maitseainete segude jaoks on kehtestatud või paremini määratletud üksikute koostisosade miinimum- ja/või maksimumkogused, et igal tootjal oleks võimalik teha retsept isikupärasemaks ning pidada seejuures silmas, et tegemist on traditsioonilise tootega.

(7) Kõnealuse muudatusega on laiendatud suhtelise niiskuse vahemikku (70–80 %-lt 70–90 %-le) ning vähendatud miinimumaega (15 päevalt 10 päevale), mille jooksul tuleb kõhutükke pärast soolamist hoida külmladudes, samas on kõnealuste uuesti määratletud parameetrite puhul tagatud, et toode saavutab oma erilised omadused.

(8) Selle muudatusega parandatakse eelmises spetsifikaadis esinenud ebatäpsus: viide artiklis 2 kirjeldatud nõuetele (lisatud liha kohta) ei olnud asjakohane, kuna artiklis 2 on määratletud tootmispiirkond, mitte tooraine omadused. Samuti täpsustatakse, et kamarata otsi ei pea katma ainult seapõie tükkidega ning et toote kaitsmiseks on lubatud kasutada ka muid naturaalseid soolikaid (tingimusel, et kasutatakse üksnes seasoolt); spetsifikaati ajakohastatakse vastavalt. Küljeõmblust ei pea katma taimse pärgamendiga, vaid on lubatud kasutada ka naturaalset seasoolt. Samuti lisatakse spetsifikaadi eelmisest versioonist välja jäänud märge toote nööriga kinnisidumise kohta.

(9) Selle muudatusega parandati kuivatamise temperatuuri määratlust, „ligikaudu 20 °C” asendati täpsema vahemikuga „15 –25 °C”.

(10) Kõnealuse muudatusega nähakse ette pikem laagerdumisperiood (vähemalt kolm kuud alates soolamise kuupäevast), kuna see parandab toote omadusi.

(11) See muudatus tuleneb eelmisest, sest laagerdumisaja pikendamise tõttu on vaja suurendada maksimaalsest niiskusesisaldust (kuni 90 %-ni), et toode saaks niiskust kaotada püsivalt ja aeglasemalt.

(12) Selle vormilise muudatusega jäetakse välja sõnad „mikrobioloogilised omadused” punktis 15 esitatud põhjustel ning viide keemilistele omadustele, mis on liigne, sest see on juba hõlmatud keemilis-füüsikaliste omadustega.

(13) Selle muudatusega vähendatakse kõhutükkide miinimumkaalu 4 kiloni, pidades silmas tegelikke tehnilisi ning tootmise ja traditsioonidega seotud nõudeid.

(14) Mikrobioloogilised omadused on välja jäetud, kuna seda kirjeldust peeti liigseks, sest asjaomaseid parameetreid ja piiranguid juba kohaldatakse kehtivate sanitaareeskirjadega.

(15) See keemilis-füüsikaliste omaduste muudatus on vajalik, et parandada mõned vead eelmises spetsifikaadis seoses miinimumväärtuste ja teatavate parameetrite vahemikega; samas on mõned parameetrid jäetud välja, kuna need ei ole toote sobivuse tuvastamiseks vajalikud. Mõned vahemikud, mis ei vastanud laagerdunud toote tegelikele omadustele (vt käesolevale dokumendile lisatud statistilist kokkuvõtet tehtud analüüside kohta), vaadati läbi ja muudeti.

(16) Kavandatava muudatusega nähakse ette, et tootespetsifikaati tuleks lisada artikkel päritolunimetuse ja geograafilise tootmispiirkonna seose kohta. See on vajalik, et viia spetsifikaadi tekst vastavusse määruse (EÜ) nr 510/2006 artikli 4 lõikega 2.

(17) Kõnealune kontrolli käsitlev muudatus on vajalik, sest eelmise spetsifikaadi artikli 7 sätted olid vastuolus määruse (EÜ) nr 510/2006 artikliga 10 ja asjakohaste riiklike rakenduseeskirjadega.

(18) Väljend „Kontrollitud päritolunimetus” oli vale ning seega asendatakse see väljendiga „Kaitstud päritolunimetus.”

KOKKUVÕTE

NÕUKOGU MÄÄRUS (EÜ) nr 510/2006

„PANCETTA PIACENTINA”

EÜ nr: IT-PDO-0117-1497-31.10.2001

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole alimentari e forestali Aadress: Via XX Settembre 20 00187 ROMA RM ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio della Coppa Piacentina, del Salame Piacentino, della Pancetta Piacentina a Denominazione di Origine Protetta Aadress: Via Colombo 35 29100 Piacenza PC ITALIA Tel +39 0523591260 Faks +39 0523608714 E-post: salumi.piacentini@libero.it Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Pancetta Piacentina”

4.2. Kirjeldus:

Nimetusega „Pancetta Piacentina” tähistatakse soolatud, loomulikul teel laagerdatud toodet, mida tuleb säilitada küpsetamata. Selle tootmiseks kasutatakse poolrümba kõhuosa katvat rasvakihti, mis on võetud rinnaku alt kuni kubemeni ulatuvast osast, ning kõhuosa lihaskude.

Lõpptoode on silindrilise kujuga, kaalub 4–8 kg ning on helepunane, rasvaosa on valge. Liha on meeldiva maheda lõhna ja maitsega.

Toodet „Pancetta Piacentina” valmistatakse sigadest, kes on sündinud, kasvanud ja tapetud Emilia Romagna ja Lombardia piirkonnas.

4.3. Geograafiline piirkond:

„Pancetta Piacentina” tootmispiirkond hõlmab tervet Piacenza provintsi, kuid piirdub üksnes aladega, mis jäävad merepinnast kuni 900 meetri kõrgusele ning kus valitsevad teatavad ilmastikutingimused.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, seakasvatajate, tapamajade, tootjate ja laagerdajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

„Pancetta Piacentina” tootmine hõlmab järgmisi etappe: korrastamine, kuivsoolamine; sidumine; kuivatamine ja laagerdumine.

Laagerdamine algab soolamisega ning peab kestma vähemalt kolm kuud.

4.6. Seos piirkonnaga:

„Pancetta Piacentina” suhtes kohaldatavad nõuded on seotud keskkonnatingimuste ning loodus- ja inimfaktoriga. Eelkõige on tooraine omadused piiritletud geograafilise piirkonnaga tihedalt seotud. Piirkonnas, kust tooraine pärineb, nagu osutatud punktis 4.2, on loomakasvatuse arendamine olnud seotud teravilja kasvatamise pikaajalise traditsiooniga ja väga spetsiifilise piimatööstuse töömeetoditega, mis on edendanud kohalikku seakasvatust.

„Pancetta Piacentina” tootmist kohalikul tasandil õigustavad punktis 4.3 piiritletud mikrokeskkonna tingimused. Keskkonnafaktorid on tihedalt seotud tootmispiirkonna eripäraga; piirkonna valdavalt jahedad ja haljendavad orud ning metsaga kaetud künkad mõjutavad oluliselt nii piirkonna kliimat kui ka lõpptoote omadusi.

Tooraine, toote ja nimetuse kombinatsioon on seotud sotsiaalmajandusliku arenguga asjaomases piirkonnas, millele sarnaseid tingimusi on mujal raske leida.

4.7. Kontrolliasutus:

Nimi: E.CE.PA. — Ente Certificazione Prodotti Agroalimentari Aadress: Strada dell’Anselma 5 29100 Piacenza PC ITALIA Tel +39 0523609662 Faks +39 0523644447 E-post: amministrazione@ecepa.it

4.8. Märgistus:

Ringlusse lastud tootele peavad olema märgitud sõnad „Pancetta Piacentina”.

Nimetus „Pancetta Piacentina” peab märgisele olema kirjutatud selgete kustutamatute tähtedega, mis eristuvad kõigist muudest märgise elementidest, ning sellele peab järgnema väljend „Denominazione di Origine Protetta”.

Mis tahes kirjeldused, mille kasutamine ei ole sõnaselgelt lubatud, on keelatud, sh järgmised omadussõnad: tipo (liik), gusto (maitse), uso (kasutus), selezionato (valikkorje), scelto (valikviljad) jms.

Siiski on lubatud lisada ettevõtja nimi, ärinimi ja kaubamärk, kui nendel ei ole ülistavat tähendust ja need ei eksita tarbijat, ning viide seafarmile, kust pärit loomadest toode on valmistatud.

(1) ELT L 93, 31.3.2006, lk 12.